钦定古今图书集成/理学汇编/文学典/第099卷 > 孙一元
## 钦定古今图书集成/理学汇编/文学典/第099卷 > 孙一元

按《明外史》本传：“‘一元，字太初，不知何许人。人问其邑
里，曰：‘我秦人也。尝栖太白之巅，故号太白山人’。或曰：
其母娼也，幸秦王而生，王不敢子之’。或曰：安化王宗
人，王坐不轨诛，故变姓名避难也。一元姿性绝人，善
为诗，风仪秀朗，踪迹奇谲。乌巾白帢，携铁笛鹤瓢，遍
游中原、齐鲁，南涉江淮，历荆楚，抵吴越。所至赋诗，谈”
神仙，论当世事，往往倾其座人。铅山费宏罢相，访之
杭州南屏山，值其昼寝，就卧内与语，送之及门，了不
酬对。宏出语人曰：“吾一生未尝见此人。”时刘麟以知
府罢归，龙霓以佥事谢政并客湖州，与郡人故御史
陆崑善，而长兴吴珫隐居好客，三人者并主于其家。
珫因招一元入社，称苕溪五隐。一元于是买田溪上，
将老焉。举人施侃雅善一元，劝之娶，乃妻以妻之妹
张氏，生一女而卒，年止三十七。珫等葬之道场山。
按《艺苑卮言》：“孙太初玉立美髯，风神俊迈，常寓居武
林。费文宪罢相东归，访之，值其昼寝，孙故卧不起。久
之，费坐语益恭，孙乃出，又了不谢，送之及门第，矫首
东望曰：‘海上碧云起，遂接赤城。大奇，大奇’！”文宪出，谓
驭者曰：“吾一生未尝见此人。”

按《列朝诗集》，一元疾革，告麟曰：“铭吾墓。”告珫及崑曰：
“葬我道场山之麓。”又曰：“晋安郑继之序吾文。”皆曰：“诺。”
无何，继之来吊，皆如其言。太初自负有羽化术，已而
多病早死，诗名噪天下。或讥其《太白漫稿》蕴藉未逮
古人。棠陵方豪曰：“山人宏才广识，议论凿凿，副名实，
知兵晓吏事。使之用世，当为王景略。又能得海内豪
杰之心，使之忘形刎颈”，虽谓之用世之才可也。